C 132/84
EL
Επίσημη Εφημερίδα της Ευρωπαϊκής Ένωσης
24.3.2022
Τετάρτη 6 Οκτωβρίου 2021
πολιτικής ασφαλείας, του οποίου θα προΐστανται ο ΑΠ/ΥΕ και ο Υπουργός Εξωτερικών των ΗΠΑ, και το οποίο θα στηρίζεται από τακτικές επαφές με τους πολιτικούς διευθυντές· ζητεί ισχυρή ηγεσία της ΕΕ και αποτελεσματικό συντονισμό με τις ΗΠΑ, προκειμένου να απωθηθούν πρωτοβουλίες που αποσκοπούν στην επαναχάραξη των συνόρων και παρόμοιες υποεθνικές πρωτοβουλίες για την εμβάθυνση του εθνοτικού χάσματος και διαχωρισμού, καθώς και να αντιμετωπιστεί το ζήτημα των κινεζικών επενδύσεων και της κινεζικής χρηματοδότησης σε ολόκληρη την περιοχή και ο αντίκτυπός τους στη δημοκρατική διακυβέρνηση και το περιβάλλον· τονίζει τη σημασία της ύπαρξης στενής συνεργασίας και συντονισμού ΕΕ-ΗΠΑ σχετικά με την καταπολέμηση της άλωσης του κράτους, της διαφθοράς, του οργανωμένου εγκλήματος, των ξένων παρεμβάσεων και των επιθέσεων εις βάρος της ελευθερίας των μέσων επικοινωνίας, καθώς και για την προαγωγή του κράτους δικαίου, ριζικών μεταρρυθμίσεων, σχέσεων καλής γειτονίας και συμφιλίωσης και του στόχου για ευρωατλαντική ολοκλήρωση· υπογραμμίζει ότι η ΕΕ διαδραματίζει ηγετικό ρόλο στη διαδικασία ομαλοποίησης των σχέσεων μεταξύ Σερβίας και Κοσόβου·
93. τονίζει ότι συνιστά κοινό συμφέρον η στήριξη μιας μακρόπνοης βιώσιμης ειρήνης, της σταθερότητας, της ασφάλειας, της ανθεκτικότητας, της δημοκρατίας και του σεβασμού των ανθρωπίνων δικαιωμάτων στον Νότιο Καύκασο· χαιρετίζει τη δέσμευση των ΗΠΑ στην περιοχή, σε συνεργασία με την ΕΕ, μεταξύ άλλων μέσω μηχανισμών όπως η Ομάδα Μινσκ του ΟΑΣΕ·
94. καλεί την ΕΕ και τις ΗΠΑ να αντιμετωπίσουν συνεργατικά τις συνεχείς και αυξανόμενες απειλές για την προστασία και τη διατήρηση της πολιτιστικής κληρονομιάς, συμπεριλαμβανομένης της παράνομης διακίνησης πολιτισμικών αγαθών, ιδίως σε ζώνες συγκρούσεων· ζητεί με έμφαση την υιοθέτηση μιας στρατηγικής η οποία θα περιλαμβάνει ισχυρές εκστρατείες ευαισθητοποίησης του κοινού, την καθολική καταδίκη της διακίνησης αρχαιοτήτων αγνώστου προελεύσεως, τη θέσπιση ενός ενιαίου κώδικα δεοντολογίας για την προστασία των χώρων πολιτισμού, την ενίσχυση της συνεργασίας μεταξύ των διαφόρων υπηρεσιών επιβολής του νόμου, συμπεριλαμβανομένης της απευθείας ανταλλαγής πληροφοριών μεταξύ των εθνικών υπηρεσιών πληροφοριών, και την ενίσχυση της συνεργασίας μεταξύ των αρχών επιβολής του νόμου και των καλλιτεχνικών και αρχαιολογικών κοινοτήτων·
95. σημειώνει ότι η οικονομική επιρροή, η γεωπολιτική ισχύς και οι διάφορες μορφές προβολής ισχύος της Κίνας, καθώς και η στρατιωτική ισχύς της, έχουν θέσει το σύστημα αυταρχικής διακυβέρνησης της χώρας σε σύγκρουση με τα δυτικά συστήματα διακυβέρνησης, τα οποία βασίζονται σε φιλελεύθερες δημοκρατικές αξίες· υπενθυμίζει την αυξημένη παρουσία της Κίνας στη διεθνή σκηνή και στην Ευρώπη μέσω της πρωτοβουλίας της «Μία Ζώνη, Ένας Δρόμος» και των δραστηριοτήτων της στον κυβερνοχώρο, στις αρκτικές περιοχές και στην Αφρική· τονίζει, στο πλαίσιο αυτό, ότι η Κίνα έχει μετατραπεί σε συστημικό αντίπαλο και ανταγωνιστή, αλλά ότι θα πρέπει επίσης να αποτελέσει σημαντικό εταίρο στην αντιμετώπιση πολλών παγκόσμιων προβλημάτων· είναι πεπεισμένο ότι μια κοινή διατλαντική προσέγγιση για συνεργασία με την Κίνα αποτελεί τον καλύτερο τρόπο να διασφαλιστεί μια ειρηνική, βιώσιμη και αμοιβαία επωφελής μακροπρόθεσμη σχέση με την Κίνα· χαιρετίζει, στο πλαίσιο αυτό, την πρόσφατη επανεκκίνηση ενός συνολικού στρατηγικού διαλόγου υψηλού επιπέδου ΕΕ-ΗΠΑ για την Κίνα και θεωρεί ότι αυτός θα πρέπει να αποτελέσει βασικό μηχανισμό για την προώθηση των συμφερόντων μας και τη διαχείριση των διαφορών μας και για τη διερεύνηση των δυνατοτήτων συνεργασίας ΕΕ-ΗΠΑ με τη Λαϊκή Δημοκρατία της Κίνας σε πολυμερή πλαίσια σχετικά με τις κοινές και παγκόσμιες προκλήσεις, όπως η κλιματική αλλαγή, οι υγειονομικοί κίνδυνοι, ο σεβασμός των ανθρωπίνων δικαιωμάτων, ο κυβερνοχώρος, ο έλεγχος των όπλων, η μη διασπορά και οι αναδυόμενες ανατρεπτικές τεχνολογίες· τονίζει την ανάγκη να περιλαμβάνει ο εν λόγω διάλογος ισχυρότερη κοινοβουλευτική διάσταση· ζητεί να αναπτυχθεί ευρεία δέσμη μέσων πολιτικής και, εφόσον είναι εφικτό, να αναζητηθούν διατλαντικές συνέργειες όσον αφορά τις σχέσεις με την Κίνα· τονίζει, στο πλαίσιο αυτό, ότι η ΕΕ και οι ΗΠΑ συμμερίζονται πολύ σοβαρές ανησυχίες σχετικά με τις συστηματικές παραβιάσεις των ανθρωπίνων δικαιωμάτων στην Κίνα, ιδίως σε ό,τι αφορά την κοινότητα των Ουιγούρων· πιστεύει σθεναρά ότι οι σχέσεις με τη ΛΔΚ, τόσο οι διμερείς όσο και οι λοιπές σχέσεις, πρέπει πάντα να περιλαμβάνουν τη διασφάλιση και την προώθηση κοινών δημοκρατικών αξιών και ότι οποιαδήποτε πολυμερής ατζέντα πρέπει να έχει στον πυρήνα της την έννοια της πλήρους συμμόρφωσης με το διεθνές δίκαιο και την προστασία των ανθρωπίνων δικαιωμάτων·
96.
υπογραμμίζει την ανάγκη να διερευνηθούν τομείς σύγκλισης και πιθανής συνεργασίας και καλύτερου συντονισμού και διαβούλευσης μεταξύ των ΗΠΑ και της ΕΕ σχετικά με την Κίνα, προκειμένου να αποφευχθούν διατλαντικές εντάσεις, όπως αυτές που ακολούθησαν την έγκριση της τριμερούς συμφωνίας ΗΠΑ-Ηνωμένου Βασιλείου-Αυστραλίας για την ασφάλεια, γνωστής ως AUKUS, χωρίς διαβούλευση με τους συμμάχους της ΕΕ, ιδίως όσον αφορά την προστασία των ανθρωπίνων δικαιωμάτων και των δικαιωμάτων των μειονοτήτων και την αποκλιμάκωση των εντάσεων στη Νότια και Ανατολική Σινική Θάλασσα, στο Χονγκ Κονγκ και στα στενά της Ταϊβάν· τονίζει τη σημασία της UNCLOS ως νομικής βάσης για την επίλυση συγκρούσεων· επαναλαμβάνει τη στήριξή του σε κοινές πρωτοβουλίες στον τομέα της συνδεσιμότητας, μεταξύ άλλων στο πλαίσιο της προσφάτως ανακοινωθείσας στρατηγικής της ΕΕ «Παγκόσμια Πύλη» (Global Gateway)·
97.
επικροτεί την πρόσφατη πρόοδο που σημειώθηκε στη στρατηγική της ΕΕ για την περιοχή του Ινδοειρηνικού· ζητεί την άμεση και ολοκληρωμένη εφαρμογή της, καθώς τούτη είναι προς το συμφέρον της ΕΕ και θα προωθούσε τις αξίες της, τονίζει τη γεωστρατηγική σημασία της εν λόγω περιοχής, όπου βρίσκονται κοινοί διατλαντικοί δημοκρατικοί φίλοι και εταίροι, όπως η Ιαπωνία, η Νότια Κορέα, η Αυστραλία και η Νέα Ζηλανδία, καθώς και η Ταϊβάν, και ζητεί την ενίσχυση της εταιρικής σχέσης και του συντονισμού ΕΕ-ΗΠΑ για την περιοχή του Ινδοειρηνικού· υπενθυμίζει τη σημασία της προώθησης στρατηγικών δεσμών με τα μέλη του Συνδέσμου Κρατών της Νοτιοανατολικής Ασίας (ASEAN) και με το Φόρουμ των Νήσων του Ειρηνικού (PIF)·